KIRJALLINEN KYSYMYS P-2659/99

esittäjä(t): Othmar Karas (PPE-DE) komissiolle

(22. joulukuuta 1999)

Aihe: Metsästys Natura 2000 -hankkeeseen kuuluvassa Hohe Tauern -kansallispuistossa

Itävallassa sijaitseva Hohe Tauern -kansallispuisto on merkitty Natura 2000 -alueeksi. Asiasta vastaava pääosasto XI painotti helmikuussa 1998 ilmestyneessä Natura 2000 Newsletter -lehden viidennessä numerossa, että asiaa koskevassa direktiivissä ei suoranaisesti kielletä metsästämistä Natura 2000 -alueilla.

Onko totta, että luontotyyppien sekä luonnonvaraisen eläimistön ja kasviston suojelusta annetun direktiivin 92/43(1) sisältämät säännökset eivät vaikuta metsästykseen Hohe Tauern -kansallispuistossa? Metsästys on aina ollut tällä alueella tärkeä asia lajien ja luontotyyppien suojelun ja säilymisen kannalta ja sen toivotaan jatkuvan samanlaisena myös tulevaisuudessa. Onko komissio sitä mieltä, että metsästystä ei saa tulkita yhdeksi häiriötekijöistä, jotka direktiivissä kielletään niiden ympäristön kannalta erittäin kielteisten vaikutusten takia?

Komissio on laatinut jäsenvaltioille suuntaviivat kyseisen direktiivin 6 artiklan soveltamiseksi ja tulkitsemiseksi. Miksi näitä suuntaviivoja, joista on neuvoteltu jo yli puolen vuoden ajan, ei vieläkään ole annettu parlamentille arviointia ja kannanottoa varten? Sisältyykö näihin suuntaviivoihin selvä kanta metsästyksestä Natura 2000 -alueilla?

(1) EYVL L 206, 22.7.1992, s. 7.

Margot Wallströmin komission puolesta antama vastaus

(17. tammikuuta 2000)

Alueen liittämisellä Natura 2000 -verkostoon ei pyritä kokonaan estämään ihmisten toimia (esimerkiksi metsästystä) siellä. Pääasiallisesti pyritään takaamaan, että ihmisten toimet ovat kestävän kehityksen periaatteen mukaisia eivätkä vahingoita suojeltavia arvoja. Jäsenvaltiot ovat vastuussa asianmukaisten toimien toteuttamisesta Natura 2000 -alueella luontotyyppien tai lajien elinympäristöjen heikentymisen ja lajeja, joiden takia alue nimitettiin, koskevien häiriöiden välttämiseksi. Tämä vastaa luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY säännöksiä (luontotyyppidirektiivi). Ne koskevat sekä luototyyppidirektiivin mukaisesti että luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) (lintudirektiivi) mukaisesti nimitettyjä alueita.

Näin ollen metsästystä Natura 2000 -alueella on tarkasteltava tapauskohtaisesti. Itävallan viranomaisten on päätettävä, missä määrin metsästystä on rajoitettava Hohe Tauernin kansallispuistossa.

Luontotyyppidirektiivissä mainitaan käyttösuunnitelmat, jotka on suunniteltu joko erityisesti Natura 2000 -aluetta varten tai jotka sisältyvät muihin kehityssuunnitelmiin. Tällaiset suunnitelmat eivät tosin ole pakollisia, mutta niitä pidetään arvokkaana keinona luoda puitteet, joissa alueeseen vaikuttavia erilaisia intressejä (esim. metsästys) voidaan käsitellä asianmukaisesti.

Komissio laatii parhaillaan yhteistyössä jäsenvaltioiden ympäristöviranomaisten kanssa asiakirjaa Interpretation guide to Article 6 of the Habitats Directive 92/43/EEC. Siinä tehdään pääasiassa kyseisessä artiklassa käytettyjen termien ja käsitteiden oikeudellista tulkintaa koskevia ehdotuksia. Tästä asiakirjasta käyvät ilmi ainoastaan komission näkemykset eikä se ole luonteeltaan sitova. Kun asiakirja saadaan valmiiksi, se toimitetaan kaikkien asianomaisten saataville.

(1) EYVL L 103, 25.4.1979.